Konimex tumani hokimligi tadbirkorga yetkazilgan 80 mln so‘mlik zararni qoplab berdi

Navoiy viloyati Konimex tumanida yashovchi fuqaro Shamshod Farmonov 2018-yil 11-sentabr kuni o‘ziga tegishli “Azizbek Afzal” xususiy korxonasi balansida bo‘lgan avtotexxizmat va savdo do‘koni binolari davlat ehtiyojlariga olib qo‘yilgani uchun to‘lanishi lozim bo‘lgan 80 million so‘m zarar hokimiyat tomonidan to‘lab berilmayotganidan norozi bo‘lib, Konimex tumani adliya bo‘limiga murojaat qilgan.

Bo‘lim tomonidan murojaatni o‘rganish davomida tuman hokimi 2018-yil 10-fevral kuni “Navro‘z” mahalla fuqarolar yig‘ini Ajiniyaz ko‘chasida joylashgan Shamshod Farmonovga tegishli “Avtomobillarga texnik xizmat ko‘rsatish” binosining yer maydonini davlat va jamoat ehtiyojlari uchun olish to‘g‘risida qaror qabul qilgani aniqlangan.
Mazkur qarordan kelib chiqib tuzilgan kelishuv dalolatnomasiga asosan, Shamshod Farmonovga tegishli davlat va jamoat ehtiyojlari uchun qaytarilgan 2100 kvadrat metr yer maydoniga ega bo‘lgan bino va obyektlarni buzdirish va yetkazilgan 80 million so‘m zararni mahalliy byudjetdan orttirilgan mablag‘lar hisobidan qoplab berish nazarda tutilgan.
Biroq fuqaro adliya bo‘limiga murojaat qilguniga qadar kelishilgan summa tadbirkorga asossiz ravishda to‘lab berilmasdan kelinganligi aniqlangan. Bu bilan Vazirlar Mahkamasining 2006-yil 29-maydagi “Davlat va jamoat ehtiyojlari uchun yer uchastkalarining olib qo‘yilishi munosabati bilan fuqarolarga va yuridik shaxslarga yetkazilgan zararlarni qoplash tartibi to‘g‘risida”gi Nizom talablari buzilgan.
“Bu kabi xato va kamchiliklarga yo‘l quyilganligi sababli tuman hokimligiga adliya bo‘limi tomonidan taqdimnoma kiritilib, tadbirkorning buzilgan huquqi tiklandi. Natijada tadbirkorga 80 million so‘m mablag‘ undirib berildi”, — deyiladi O‘zA axborotida.